
Tallet 13 har lenge vært omgitt av mystikk, overtro og fascinasjon. I mange kulturer betraktes det som et ulykkestall, mens i andre har det forskjellige, noen ganger positive, konnotasjoner. Men hva er det med dette spesifikke tallet som vekker så sterke følelser?

Tallet 13 har i mange kulturer vært ansett som et uhyggelig tall helt siden oldtiden. Så ille er det at frykten for tallet jevnlig lammer titalls millioner mennesker.

Lidelsen kalles triskaidekafobi, og det er langt mer enn «bare» overtro. Det er en sterk, unormal frykt, som kan ha store konsekvenser for dem som lider av den. Symptomene kan være alt fra fysisk ubehag som hjertebank og svette til psykologiske reaksjoner som panikk og følelsen av å miste kontroll. Mange av dem som er plaget vil bli hjemme i stedet for å gå på jobb eller handle.

Det anslås at opptil 10 prosent av befolkningen i vestlige land opplever en viss form for ubehag forbundet med tallet 13, hvilket gjør triskaidekafobi til en relativt utbredt fobi.




Psykologen

av Marit Kvamme Schanche

«Er du redd for mørket?»

Psykologen gransker meg inngående. Jeg kan formelig høre det knirke bak de pent innfattede brilleglassene.

«Er du?» repliserer jeg.

Han ler, men uten at smilet når øynene.

«Vi er ikke her for å snakke om meg.»

Jeg føler meg som en laboratorierotte i bur.

«Var du redd for mørket da du var liten?» gjentar jeg.

«Vi kan gjøre en avtale», foreslår han. «Om jeg forteller deg noe, så deler du noe tilbake?»

«Det er greit.»

«Jeg var redd for mørket da jeg var barn», innrømmer han. «En venn av meg hadde fortalt meg om noen skremmende mareritt, og etterpå syntes jeg at jeg så skygger av monstre hver gang jeg befant meg i mørket.» Han ler. «Nokså tåpelig når man tenker på det som voksen.»

«Det er slett ikke tåpelig.» Kommentaren detter ut av meg før jeg rekker å tenke meg om.

«Ikke?»

Jeg biter tennene hardt sammen. Hvor gammel kunne han være? tenker jeg og studerer mannen foran meg. Om lag førti? Vevre håndledd som likevel ser sterke ut, han er en ganske stor mann. Han har pene trekk, litt forfinede, kanskje. Ansiktet er kantete.

«Jeg tror det du så da du var liten var virkelig», sier jeg.

«Jaså, fortell?»

«Når man er barn, ser man ting på en annen måte. Man ser mer. Når man blir voksen, går det som regel over, men ikke hos alle.»

«Ikke hos deg?» spør han, med antydning til et smil.

«Nei.»

«Fortell?»

Jeg legger armene om kroppen og stålsetter meg. Han vil nok tenke sitt. Det er jo strengt tatt jobben hans.

«Jeg tror ikke noen hadde fortalt meg om dem, men det begynte, som hos deg, med at jeg så skygger i mørket. Jeg begynte å drømme om dem, og så kom de over i virkeligheten. Jeg tror det er lettere for dem å komme gjennom i mørket.»

«Gjennom?»

Han bøyer seg lenger frem.

«Ja, gjennom. De er her samtidig som de ikke er her. I alle fall ikke helt. Det er noe med fraværet av lys som gjør det lettere for dem å komme over i vår virkelighet.»

«Har du noen gang sett noe uten at det var mørkt?»

Jeg forstår hvor han vil med dette. Han ønsker å undersøke omfanget av vrangforestillingen min.

«Ja.»

Jeg ser en likblek, klolignende hånd legge seg på den venstre skulderen hans.

«Hender det at du drømmer om det du så da du var liten?» spør jeg og bøyer meg mot ham.

«Jeg husker ikke alt jeg drømmer lenger.»

«Men skyggene du så, husker du?»

«Ja, jeg gjør vel det», innrømmer han.

«Det er fordi de er ekte. Du kan bare ikke se dem når du er våken. De fleste får en sperre når de blir eldre.»

Han tar av seg brillene og pusser dem. Med rolige bevegelser setter han brillene tilbake. Konturene av det bak ham blir tydeligere. Et glødende blikk nagler seg til nakken hans.

«Og du har altså ikke en slik sperre?»

«Nei.»

«Hvorfor har du egentlig kommet hit til meg?» spør han, helt unødvendig. Vi er begge vel vitende om legens henvisning. Det var visst nok å miste kontrollen en eneste gang.

«Legen min mener vel at du kan hjelpe meg, men jeg tror ikke det er den eneste grunnen.»

«Hva mener du?»

«At det ikke var tilfeldig at jeg kom til akkurat deg.»

«Hvorfor ikke det?»

Jeg ser utålmodig på ham.

«Nok spørsmål til meg. Nå er det din tur. Kan du fortelle meg hva du legger i begrepet monstre?»

Han ler kort. «Nei, det kan være så mangt. Noen ser vel for seg hårete beist med store tenner og slikt. Selv tror jeg de fleste monstre er mennesker.»

«Det var ikke hårete beist med store tenner du så da du var liten, var det vel?»

«Nja, jeg husker ikke helt. Det er jo så lenge siden, og som sagt var det bare skygger.»

Jeg studerer ham. Det er vanskelig å avgjøre om han synes samtalen begynner å bli irriterende, eller om jeg er i ferd med å nå inn til ham. Kanskje litt av begge deler. Jeg smiler.

«Er det noe som er morsomt?»

«Ja.»

«Hva da? Du virker ikke som du er spesielt redd, selv om du sier at du ser monstre.»

«Jeg har aldri sagt at jeg er redd.»

Han ser spørrende på meg.

«Det høres nesten usannsynlig ut, at du ikke er redd dersom du ser monstre på høylys dag?»

«Man er bare redd for det man ikke forstår.»

«Det tror jeg ikke alltid stemmer», protesterer han.

«Nei, kanskje ikke. Er du redd?»

Han ser overrasket på meg.

«Jeg har da ikke noe å være redd for.»

«Jo. Det har du.»

Skikkelsen bak ham trekker munnvikene opp til et slags smil, men det ligner mer en grimase.

Han rister på hodet og drar en hånd over nakken.

«Jeg tror tiden vår snart er over. Jeg skal be en psykiater skrive ut en medisin til deg, og jeg ser helst at du tar den som foreskrevet. Jeg ønsker å se deg igjen allerede senere denne uken.»

«Tiden vår er ikke over», sier jeg. «Og jeg skal ikke ta medisin.»

«Nei vel?» Han kikker på klokken.

«Vet du hvem hun er?»

Han ser forundret på meg. «Vet jeg hvem hvem er?»

«Hun som står bak deg.»

«Det står ingen bak meg.»

Stemmen hans er ikke fullt så stødig lenger.

«Så snu deg, da.»

«Nei.»

Ansiktet hans er blitt blekere, fingrene ser ut til å ikke vite hvor de skal gjøre av seg. Blikket flakker. Om jeg skulle gjette, så kjenner han seg nok kvalm også.

«Hun var ikke en av skyggene du så da du var liten. Du vet hvem hun er.»

«Nei, det gjør jeg ikke!» protesterer han. «Beskriv henne for meg, da, du som påstår at du kan se henne. Det burde være en enkel oppgave.»

Det er nok noe i ham som fremdeles håper at jeg er i en aktiv psykose.

«Greit, jeg skal fortelle deg det, selv om du selvfølgelig allerede vet det», sier jeg. «Hun er kanskje tjue år. Det er litt vanskelig å se på noen som har vært død så lenge. I alle fall når de har ligget i vannet. Hun har på seg en kort kjole som ser ut til å ha vært blå en gang i tiden. Det lange håret er rødlig, men det ser mørkere ut når det er vått. Merkene på halsen ser verre ut nå som hun har vært i vannet lenge. Det samme gjør skadene på skulderen og håndleddene. Det må ha gjort veldig vondt.»

Mannen ser ut til å ha sluttet å puste. Jenta bak ham legger hendene om halsen hans, det lange håret hennes faller framover og gjør skjorten hans våt.

Han skjelver. Svetten pipler fra pannen, brillene ramler av og lander i fanget hans. Med en kraftanstrengelse forsøker han å reise seg fra stolen.

Grepet til jenta strammer til rundt halsen.

«Det er noe annet jeg har glemt å fortelle. Man kan aldri slippe unna dem», forklarer jeg. «Jeg har hjulpet dem lenge, og jeg vet hvordan det fungerer.»

«Hvordan hjulpet dem?» Det er så vidt stemmen hans bærer.

Jeg reiser meg.

«Nå tror jeg tiden vår er over. Vi kommer nok ikke til å ses igjen.»

Jeg stryker jenta sørgmodig over den skadede skulderen idet jeg går forbi.

Ute i resepsjonen gir jeg beskjed om at psykologen har fått et illebefinnende, og at de burde se til ham øyeblikkelig.

Jeg smiler og går ut i en ettermiddag som snart skal bli natt.




Den eldste kjente referansen til frykten for nummer 13 finnes i den mesopotamiske koden i Hammurabis lover, en babylonisk lovkode som dateres til ca. 1760 f.Kr. Loven er nummerert, men nummer 13 er utelatt. I den gamle sivilisasjonen Babylonia ble nemlig tallet 13 regnet som ulykkestall. Babylonerne delte året inn i 12 måneder, men dette gikk ikke alltid opp, så noen år hadde en måned ekstra. Denne 13. måneden var en måned full av ulykke og uforutsigbarhet, og tallet 13 ble derfor regnet som farlig.




OPS/images/cover.jpg
ukll) 12 7

SUREMMENDE NOVELLER

+ Ii

TOM EGELAND WYRIAN H. BIERKLI JON FWg
TOR-HAKON GABRIEL HAVARDSEN TORE AURSTAD
MARIT KVAMME SCHANCHE meD FLERE

O 0






OPS/images/image_007.jpg





OPS/images/image_010.jpg
Marit Kvamme Schanche
(1982) fodt i Stavanger, oppvokst

i Bronnoysund og bor né i Trond-
heim, er en kunstnerisk anlagt
vernepleier med en forfatterdrom.
Hun har elsket d skape historier si
lenge hun kan huske, og novellen
er den formen hun elsker hoyest.
Det hun skriver har som regel et
overnaturlig preg, og hun beveger
seg ofte i skrekksjangeren. Hun har
[letter ofte psykiatriske aspekter

inn i det hun skriver, da psykiatri
er den delen av faget hennes hun
brenner mest for. Nir hun skriver
havner hun fullstendig inn i en an-
nen verden, og hun soker mot i dra
leseren inn i den verdenen sammen
med seg.






